Helge Adam Møller (KF), 2000-05-04:
Det Konservative Folkeparti kan støtte forslaget.
Det ophæver jo en nødlov, og det er klart at sige, at når den akutte nød ikke er til stede mere, så ophæver man også den lov, som omhandlede den akutte nød.
Det stod jo også i selve den lov, vi nu ophæver, som hed lov om midlertidig opholdstilladelse, og jeg vil godt lige fremhæve dette ord midlertidig, for jeg synes, det er godt, at regeringen denne gang så også ophæver den midlertidige lov.
Det er jo ikke noget, som regeringen altid har gjort, og derfor hilser jeg det med særlig glæde denne gang.
Vi er jo nogle, der kan huske for en 5-6 år siden, hvor vi også havde en anden lov, der hed lov om midlertidig opholdstilladelse, det var til flygtninge fra Bosnien, og der må vi jo konstatere, at da der var gået nøjagtig 3 år, så fik de alle sammen livsvarigt ophold i Danmark, selv om situationen 1 år eller 1½ år efter var sådan, at de alle sammen i tryghed kunne have vendt tilbage. Men så var der netop sket det, som Venstres ordfører fremhævede, at så havde regeringen og folketingsflertallet gjort flygtninge til indvandrere i stedet for at sige, at når situationen er normal i eget land, så vender man tilbage.
Det gør man heldigvis ikke denne gang.
Tak for det.
Vi kan jo også alle sammen være glade for, at situationen nu er sådan i Kosovo, at det store flertal af indbyggerne derfra kan vende tilbage.
De vender jo ikke tilbage til et normalt samfund og slet ikke et normalt samfund efter dansk standard.
Forsvarsudvalget var dernede og besøge Kosovo her for en måneds tid siden og kørte gennem store dele af Kosovo og så, hvordan der så ud.
Og der ligger mange huse, men det er ikke ret mange af husene, der har tag.
Der er ikke ret mange af husene, der har vinduer.
Der er ikke ret mange steder, hvor man har vand i husene, det er et særsyn, det må man ud at hente langt væk osv. Så det er et samfund, der tidligere i forhold til Danmark var primitivt, og som i øjeblikket på mange områder er smadret.
Der er altså mulighed for nu at vende tilbage, og dér synes vi, at det er godt og rigtigt, at man her siger til indbyggerne i Kosovo, at i stedet for, at I står bagest i den danske arbejdsløshedskø, så er I nu forrest i den kø, der sammen med jeres hundredtusinder af landsmænd er med til at genopbygge det samfund, som søreme trænger til genopbygning.
Her er det jo så også godt og rart at se, også som dansker, at vi har danske soldater, danske politifolk, danske nødhjælpsarbejdere dernede, der side om side med tusindvis af medarbejdere fra andre lande, og nogle af dem endda uden for Europa, er med til at hjælpe Kosovos beboere til at genopbygge deres samfund
Vi forventer så også, at det store flertal af de sidste to tredjedele, altså knap 2.000, af de kosovoflygtninge, der stadig er tilbage i Danmark, nu i løbet af de næste par måneder vender tilbage.
Vi er klar over, at der er et lille mindretal, som ikke har mulighed for det efter FN's vurdering i øjeblikket.
Det kan være, fordi de er gift forkert, hvis jeg må sige sådan, forstået på den måde, at det er to forskellige etniske grupperinger, der har indgået ægteskab, og så er det ikke rart at bo i Kosovo, i hvert fald ikke mange steder.
Dem er
vi så indstillet på selvfølgelig kan få en midlertidig opholdstilladelse her i Danmark, men vi går hele tiden ud fra, at ministeren og Udlændingedirektoratet vil sikre sig, at i det omfang også de kan vende tilbage, så får de også mulighed for at vende tilbage og være med til at genopbygge deres eget land.